Barcelona és avui dia, gràcies a la presència del Mobile World Congress, la capital mundial del mòbil i alhora una de les capitals mundials de la 5G.
La 5G és una tecnologia que també s'està desenvolupant a Catalunya i que tindrà impacte en els serveis crítics, la internet de les coses i la continuïtat i experiència d'usuari.
La 5G representa un canvi global en les telecomunicacions i una oportunitat per a aquelles regions i sectors —entre els quals hi ha els mitjans de comunicació, el transport, la salut, la indústria 4.0 i les ciutats intel·ligents— que s'avancin en el desplegament i la implementació de les millores i els serveis que aporta la 5G.
Aquest canvi —o, millor dit, revolució tecnològica— és fruit d'una innovació incremental en la tecnologia i d'una innovació disruptiva en el servei.
Per primera vegada comptarem amb una tecnologia homogènia que millorarà totes les prestacions de les tecnologies mòbils actuals, i també facilitarà la integració del món IT i el món de les xarxes de telecomunicació.
Aquestes millores permetran assolir capacitats d'entre 10 i 100Gbps, disposar de latències menors als 5ms i aconseguir una alta densitat de connexions (1 milió/Km2).
De la mateixa manera, apareixeran noves aplicacions disruptives que podran treballar en temps real, oferir un alt grau de fiabilitat, gestionar multituds de connexions i alhora reduir el consum energètic de les xarxes de telecomunicació.
La tendència actual de creixement d'Internet és exponencial i la 5G, conjuntament amb una bona capil·laritat de desplegament de fibra òptica, serà la infraestructura bàsica que ens permetrà cobrir futures necessitats, tant en l'àmbit industrial com d'usuari i de ciutat.
Les previsions indiquen que el 2020 hi haurà a l'entorn de 20.000 milions d'elements connectats a Internet.
El consum de dades mensual per usuari s'estima que passi dels 12GB previstos per al 2020 als 85GB l'any 2028 (amb un 90% del contingut de dades en vídeo).
Es calcula que els ingressos globals derivats de la 5G assoliran els 1,3 bilions de dòlars.
"La 5G permetrà cobrir futures necessitats tant en l'àmbit industrial com d'usuari"
En aquest sentit, i amb l'objectiu de consolidar la presència catalana a l'ecosistema de la 5G, ara fa un any es va crear la iniciativa 5G Barcelona, amb la participació de la Generalitat de Catalunya, l'Ajuntament de Barcelona, la Fundació MWCB, la Fundació i2CAT, el Centre Tecnològic de Telecomunicacions de Catalunya (CTTC), la Universitat Politècnica de Catalunya (IPC) i Atos.
Aquesta iniciativa va néixer amb l'objectiu de convertir Barcelona en un hub digital de 5G, i transformar l'àrea metropolitana en un extens i obert laboratori de ciutat on validar i adoptar, en un entorn real, les tecnologies i aplicacions 5G de nova generació.
El posicionament clau de Catalunya en el desenvolupament i la generació de coneixement en 5G es deuen al fet que les organitzacions presents al 5G Barcelona participen actualment en un 60% dels projectes d'R+D+i europeus actius del 5G PPP (programa europeu H2020 d'R+D+i en 5G dotat amb 700 M€).
Tres d'aquestes organitzacions també són coordinadores d'alguns d'ells: i2CAT coordina el projecte 5GCity, que desenvolupa un pilot 5G europeu a Barcelona i proporciona una plataforma en núvol distribuït i d'accés per ràdio per oferir serveis 5G en infraestructures neutres de ciutat; Atos, el projecte 5GTango, que pretén millorar la programabilitat de les xarxes 5G, i el CTTC, el projecte 5GCroco, que proporciona solucions 5G per a la interconnexió de corredors d'automoció europeus.
Aquesta participació global en 5G, el 5G Barcelona, el Mobile World Congress, la fundació MWCB i la predisposició de l'ecosistema català, amb la presència de fabricants d'equips, d'integradors, de proveïdors de xarxa i infraestructures neutres, de desenvolupadors d'aplicacions i d'usuaris verticals, posiciona Catalunya com un dels hubs digitals europeus en 5G.
Director de Tecnologia i Innovació de la Fundació i2cat